ଜିନୁ ଜେନା,ନୂଆଦିଲ୍ଲୀଃ ଭାରତର ଭିଆଇପିଙ୍କ ଉପରେ ଡ୍ରାଗନର ନଜର। ଚୀନର ଝେନହୁଆ ଡାଟା ଇନଫରମେସନ ଟେକ୍ନୋଲୋଜି କମ୍ପାନୀ ଭାରତର ୧୦ ହଜାରରୁ ଅଧିକ ବ୍ୟକ୍ତି ଓ ସଙ୍ଗଠନ ଉପରେ ରଖୁଛି ନଜର । ଜାତୀୟ ଗଣମାଧ୍ୟମରେ ଏନେଇ ରିପୋର୍ଟ ପ୍ରକାଶ ପାଇବା ପରେ ଏବେ ସାରା ଦେଶରେ ଏହାକୁ ନେଇ ଉଦବେଗ ପ୍ରକାଶ ପାଇଛି । ଭାରତ ଓ ଚୀନ ମଧ୍ୟରେ ସୀମା ବିବାଦ ଲାଗି ରହିଥିବାବେଳେ ପ୍ରଧାନମନ୍ତ୍ରୀଙ୍କ ଠାରୁ ଆରମ୍ଭ କରି କେନ୍ଦ୍ରମନ୍ତ୍ରୀ, ମୁଖ୍ୟମନ୍ତ୍ରୀ ଏବଂ ବଡ଼ ବଡ଼ ନେତାଙ୍କ ବାବଦରେ ବର୍ତ୍ତମାନ ସମୟର ତଥ୍ୟ ସଂଗ୍ରହ କରୁଛି ଚୀନ ଗୁଇନ୍ଦା କମ୍ପାନୀ ଝେନହୁଆ।
ଚୀନ ସରକାର ଓ ଚୀନ୍ କମ୍ୟୁନିଷ୍ଟ ପାର୍ଟି ସହିତ ଜଡିତ ଝେନହୁଆ କମ୍ପାନୀର ବିଶ୍ୱର ୨୦ଟି ଦେଶରେ ଡାଟା ସେଣ୍ଟର ରହିଛି । ରିପୋର୍ଟ ଅନୁଯାୟୀ, ଏହି କମ୍ପାନୀ ଚୀନର ବିସ୍ତାର ପାଇଁ ହାଇବ୍ରିଡ୍ ୱାରଫେୟାର ଏବଂ ବିଗ୍ ଡାଟା ବ୍ୟବହାରରେ ନିଜକୁ ସର୍ବୋତ୍ତମ ବୋଲି ଦାବି କରୁଛି । ଲୋକଙ୍କ ପ୍ରକୃତ ସମୟ ମନିଟରିଂ ଭିଆଇପିଙ୍କ ପ୍ରତ୍ୟେକ ଛୋଟ ତଥ୍ୟ ଉପରେ ନଜର ରଖୁଛି କମ୍ପାନୀ । ଝେନଝୁଆ କମ୍ପାନୀ ଭାରତର ପ୍ରତିରକ୍ଷା ବିଭାଗ ଉପରେ ମଧ୍ୟ ନଜର ରଖିଛି । ଚିଫ ଡିଫେନ୍ସ ଷ୍ଟାଫ୍ ଜେନେରାଲ୍ ବିପିନ ରାୱତଙ୍କ ଠାରୁ ଆରମ୍ଭ କରି ତିନି ସେନା ବାହିନୀର ଅତି କମରେ ୧୫ ଜଣ ମୁଖ୍ୟଙ୍କ ରିଅଲ ଟାଇମ ଡାଟା ସଂଗ୍ରହ କରୁଛି ଏହି ଚୀନୀ ଭତ୍ତିକ କମ୍ପାନୀ ।
ଏହାସହିତ ଭାରତୀୟ ବ୍ୟବସାୟୀ ଓ ଶିଳ୍ପପତିଙ୍କ ଉପରେ ମଧ୍ୟ ନଜର ରଖିଛି ଚୀନ୍ କମ୍ପାନୀ । ଟାର୍ଗେଟ୍ ତାଲିକାରେ ଭାରତର ବୈଜ୍ଞାନିକ, ଶିକ୍ଷାବିତ, ଅଭିନେତା, ଅଭିନେତ୍ରୀ, ଖେଳାଳିଙ୍କ ସମେତ କିଛି ଅପରାଧି, ଆତଙ୍କବାଦ ସହ ଜଡିତ ଅଭିଯୁକ୍ତ ମଧ୍ୟ ଅଛନ୍ତି। ରିପୋର୍ଟ ପ୍ରକାଶ ପାଇବା ପରେ ଛଳନାକାରୀ ଚୀନର ଆଉ ଏକ ଚକ୍ରାନ୍ତର ପର୍ଦ୍ଦାଫାଶ ହୋଇଛି ।
